Folketing
1998-11-19

Jeg har givet mit bud på, hvordan man kunne begrænse hedgefondene, og det vil jeg gerne appellere til partierne i Folketinget om også at overveje, for hedgefondene er jo karakteriseret ved, at de låner penge til deres investeringer i almindelige kreditinstitutter, og det vil sige, at de kreditinstitutter, som kan være banker, selvfølgelig bør have en højere risikovægtning for den type lån. Det mener jeg er en vej, man også bør forholde sig til og inddrage i diskussionen. Til hr. Thor Pedersen og til fru Gitte Seeberg, som kritiserer regeringen temmelig kraftigt, vil jeg sige, at de tal, der oplyses fra begge ordførerne, har ingen hold i virkeligheden. Der er ikke pålagt erhvervslivet en tocifret milliardbelastning over en årrække via pinsepakken. Finansudvalget har fået et notat over, der beskriver konsekvenserne af pinsepakken for erhvervslivet. Der er tværtimod tale om en lempelse. Der er heller ikke tale om, at boligejere og pensionsopsparere er belastet i den størrelsesorden, som hr. Thor Pedersen nævner.